CELEX: 62015TN0717
Language: el
Date: 2015-12-04 00:00:00
Title: Υπόθεση T-717/15: Προσφυγή της 4ης Δεκεμβρίου 2015 — Drugsrus κατά EMA

1.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 38/74
            
         Προσφυγή της 4ης Δεκεμβρίου 2015 — Drugsrus κατά EMA
   (Υπόθεση T-717/15)
   (2016/C 038/100)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Drugsrus Ltd (Λονδίνο, Ηνωμένο Βασίλειο) (εκπρόσωποι: M. Howe και S. Ford, Barristers, και R. Sanghvi, Solicitor)
   
      Καθού: Ευρωπαϊκός Οργανισμός Φαρμάκων
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση που περιέχεται στο ηλεκτρονικό μήνυμα της EMA της 8ης Οκτωβρίου 2015, κατά την οποία δεν επιτρέπεται στην Drugsrus να προβεί στην εκ νέου σήμανση, ως Eklira Genuair, προϊόντος εισαχθέντος ως Bretaris Genuair, και
            
         
               —
            
            
               να καταδικάσει τον EMA στα δικαστικά έξοδα της προσφεύγουσας.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει έναν λόγο ακυρώσεως.
   Η προσφεύγουσα υποστηρίζει ότι ο EMA υπέπεσε σε πλάνη περί το δίκαιο, κρίνοντας ότι δεν είναι επιτρεπτή η εκ νέου σήμανση των κεντρικώς εγκεκριμένων φαρμακευτικών προϊόντων. Υποστηρίζει ότι, κατά τους κανόνες της ΣΛΕΕ περί της ελεύθερης κυκλοφορίας των αγαθών, επιτρέπεται στους παράλληλους εισαγωγείς να προβαίνουν στην ανασυσκευασία και/ή στην εκ νέου σήμανση ενός προϊόντος προς παράλληλη διανομή, υπό την προϋπόθεση ότι αυτή η ανασυσκευασία ή εκ νέου σήμανση είναι αντικειμενικώς αναγκαία για να καταστεί δυνατή η πραγματική διείσδυση του προϊόντος στην αγορά του κράτους μέλους εισαγωγής.